कोरोना वायरस से मौतों का आंकड़ा 1.5 लाख के पार, लेकिन 99.97 लाख लोग हो चुके हैं ठीक
देश में कोरोना के मामले पहले के मुकाबले कम जरूर हुए हों लेकिन सरकार की तरफ से कोरोना मरीजों की पहचान के लिए टेस्टिंग में ज्यादा कमी नहीं आई है, रोजाना अभी भी लगभग 10 लाख के करीब कोरोना टेस्ट हो रहे हैं, पिछले 24 घंटों के दौरान भी देश में 9.31 लाख कोरोना टेस्ट किए गए हैं।
नई दिल्ली। देश में कोरोना वायरस का संक्रमण भले ही पहले के मुकाबले काफी कम हो गया हो लेकिन कोरोना से होने वाली मौतों का आंकड़ा लगातार बढ़ता जा रहा है, केंद्रीय स्वास्थ्य मंत्रालय की तरफ से जारी किए गए आंकड़ों के मुताबिक पिछले 24 घंटों के दौरान देशभर में कोरोना वायरस की वजह से 264 लोगों की जान गई है और अबतक इस वायरस की वजह से हुई मौतों का आंकड़ा 1.5 लाख को पार कर गया है, अबतक 150114 लोगों की जान कोरोना की वजह से जा चुकी है।हालांकि देश में अब संक्रमण की रफ्तार पहले के मुकाबले काफी कम रह गई है। स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस के 18088 नए मामले देखने को मिले हैं और अब देश में कुल कोरोना मामलों का आंकड़ा बढ़कर 10374932 तक पहुंच गया है। हालांकि इस आंकड़े में 99.97 लाख से ज्यादा लोग ऐसे हैं जो पुरी तरह ठीक हो चुके हैं। अब देश में सिर्फ 2.27 लाख ही एक्टिव कोरोना केस बचे हैं। पिछले 24 घंटों के दौरान देश में कोरोना के एक्टिव मामलों में 3490 की कमी आई है और ठीक होने वालों की संख्या में 21314 की बढ़ोतरी हुई है।देश में कोरोना के मामले पहले के मुकाबले कम जरूर हुए हों लेकिन सरकार की तरफ से कोरोना मरीजों की पहचान के लिए टेस्टिंग में ज्यादा कमी नहीं आई है, रोजाना अभी भी लगभग 10 लाख के करीब कोरोना टेस्ट हो रहे हैं, पिछले 24 घंटों के दौरान भी देश में 9.31 लाख कोरोना टेस्ट किए गए हैं।वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 8.68 करोड़ के पार पहुंच गया है, अबतक दुनियाभर में कोरोना वायरस की वजह से 18.75 लाख से ज्यादा लोगों की मौत हो चुकी है। हालांकि पूरी दुनिया में 6.15 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 2.15 करोड़ से ज्यादा केस सामने आ चुके हैं और 3.65 लाख से ज्यादा लोगों की जान जा चुकी है। इसके बाद भारत का स्थान है और भारत के बाद तीसरे नंबर पर ब्राजील है जहां पर 78.12 लाख मामले सामने आए हैं और 1.97 लाख से ज्यादा लोगों की जान गई है। चौथे नंबर पर रूस है जहां पर 32.84 लाख कोरोना मामले दर्ज किए जा चुके हैं और 59 हजार से ज्यादा लोगों की जान गई है। पांचवें नंबर पर यूके है जहां पर 27.74 लाख मामले आ चुके हैं और 76 हजार से ज्यादा की जान गई है।